Skatteyderne ender med at få en regning på mindst 1,1 mio. kroner for særbehandlingen til den saudiarabiske ambassadørs mor

Bare rolig. Saudierne betaler selv regningen.

Sådan har det gang på gang lydt fra myndighederne i sagen om den groteske og ulovlige særbehandling til Saudi Arabiens ambassadør, Mohammed Ibrahim Al-Agails mor, der både gik ud over danske patienter og skabte et elendig arbejdsmiljø for personalet.

Afsløring: Ambassadørfamilie tyranniserer Hvidovre Hospital

Saudierne har sågar stillet med et dokument, hvor de garanterer at ville betale alle udgifter i forbindelse med ambassadørens mor.

Men befolkningen er blevet fyldt med løgn.

Ekstra Bladet kan nu afsløre, at skatteborgerne kommer til at betale en stor del af regningen på de mindst 1,7 millioner kroner for den sygehusbehandling, diplomat-moderen har modtaget.

Hidtil har det heddet sig, at skatteyderne skulle betale knap 700.000 kroner for den akutte del af ambassadør-moderens behandling på Rigshospitalet, hvor hun var en måned. Resten ville være på saudiernes regning.

Se også: Saudi-skandalen fortsætter: Udenrigsministeren misinformerer Folketinget

Men vicedirektør på Hvidovre Hospital Torben Mogensen erkender nu, at efter ambassadørens mor i begyndelsen af februar fik en opholdstilladelse, har skatteyderne skullet betale frem til, at hun blev udskrevet i starten af april.

De lidt over over to måneders behandling giver skatteborgerne en ekstra regning på over 300.000 kroner, så de samlet skal af med mindst 1,1 mio. kroner, mens saudierne nu slipper med 600.000 kroner.

– Det er ærgerligt for Danmark, at vi ender med at betale. Men når hun har et cpr-nummer, har hun ret til sundhedsydelser. Sådan er loven. Det er det, vi har taget fejl af tidligere. Så det er en regning til dem på ca. 600.000 kroner, siger han.

Se interview med Torben Mogensen, hvor han forholder sig til det økonomiske.

Torben Mogensen valgte blandt andet at hyre ekstra vikarer ind for at sikre saudierne særbehandling. Det gjorde han kun, fordi han regnede med, at regningen ville blive betalt udefra.

- Det er ikke saudiaraberne eller deres forsikringsselskab, der har sagt, at de ikke vil betale. Det er vores folk, der har stoppet regningerne. Vores regnskabsfolk har sagt, at vi ikke kan sende regningen, for hvis en borger har ophold i Danmark, har de også ret til gratis sundhedsydelser, siger han.

- Så skatteyderne skal altså betale fra februar og frem til, hun bliver udskrevet?

- Ja, det er cirka to måneder.

- Og det er det, du troede blev betalt, men som ikke er blevet det?

- Ja, så det er et sted mellem 300.000 og 360.000 kroner.

- Men vil det sige, at I har vidst i over to måneder, at hun ikke ville få hele regningen?

- Nej, nej, det finder vi først ud af, en uge før hun blev udskrevet i april. Det kom jo helt bag på os, siger Torben Mogensen.

Ekspert: Ambassadør-mor fik ulovlig behandling

Hos Dansk Folkeparti vækker det harme, at en stor del af regningen ender hos skatteyderne:

- Først så forskelsbehandler myndighederne og giver luksusophold til ambassadørens mor på hospitalet – men siger dog, at saudierne selv skal betale. Og nu viser det sig så, at regningen skal samles op af skatteborgerne.

- Det er hårrejsende, og jeg vil opfordre regeringen til at få sendt hele regningen af sted til Saudi Arabien, siger retsordfører Peter Skaarup.

Han vil nu også bede sundheds- og udenrigsministeren om at kulegrave forløbet:

- Vi bliver nødt til at lære af en sag som denne, så vi undgår, at udenlandske diplomater kan gøre krav på særbehandling herhjemme.